Rezultati Wimbledona (1/7/03) - 2003-06-30
Sa 46 aseva u jednom meču, Mark Phillippoussis izjednačio rekord Gorana Ivaniševića!
Amerikanka Venus Williams se osvetila ruskoj tenisačici Veri Zvonarevoj za poraz na prethodnom Grand Slam turniru u Parizu. Ovaj put u Wimbledonu i na travnatoj podlozi, Zvonareva nije imala nikakvih izgleda protiv dvostruke pobjednice ovog Grand Slam turnira. Rezultat 6:1, 6:3. U četvrtfinalu Venus Williams će igrati protiv sunarodnjakinje Lindsay Davenport, koja je prethodno lako svladala japansku tenisačicu Asagoe. Kim Clijstaers je s 2:0 bila bolja od još jedne Japanke – Sugiyame. Mladja sestra Williams, Serena, braniteljica naslova prvakinje Wimbledona, igrala je protiv Elene Dementieve. Prvi set 6:2, drugi također 6:2. Tako je Serena Williams 12-ti put za redom ušla u četvrtfinale jednog Grand Slam turnira. Jeniffer Capriati je, takodjer, u četvrtfinalu, nakon što je svladala Miskynu u dva seta. Pobjednica Roland Garossa, Justin Henin-Hardenne, bila je bolja od Mary Pierce. Medju osam najboljih pomalo iznenadjuje plasman Talijanke Silvije Farine Elia koja je bila bolja od Argentinke Paule Suarez. Kod muškaraca, Mark Phillippoussis je pobijedio veterana Andre Agassija s 3:2. Bio je to odličan meč u kojem je 26-.godišnji Australac, najzad, pokazao da može igrati protiv najboljih te da njegovo lijevo koljeno može izdržati i najveće napore. Meč su, naravno, odlučili njegovi servisi, jer Phillippoussis se smatra, uz Ivaniševića i Rusedskog, najboljim serverom na svijetu. Statistika je numoljiva i pokazuje 46 asova u meču protiv jednog Agassija, koji ima najbolji return na svijetu. Time je Phillippoussis izjednačio rekord po broju asova u jednom meču, kojeg drži Goran Ivanišević od prije šest godina. Phillippoussis će u idućem kolu igrati protiv njemačkog igrača Alexandera Poppa, koji je jedno od velikih iznenadjenja ovog Grand Slam turnira. On je danas eliminirao Belgijanca Oliviera Rochusa. Tako se jedini preostali australski tenisač na Wimbledonu plasirao medju osam najboljih, a to je za rukom pošlo i jedinom preostalom američkom tenisaču – Andy Roddicku, koji je s 3:1 pobijedio neugodnog Tajlandjanina Shrichaphana. U idućem kolu Roddick igra protiv švedskog tenisača Jonasa Bjorkmana, koji je eliminirao Maxa Mirnjija, koji je, da podsjetimo – prethodno s Wimbledona izbacio Ivana Ljubičića i Ivu Karlovića. Medju osam najboljih ušao je i Švicarac Roger Federer koji je s 3:1 pobijedio Španjolca Feliciana Lopeza. Nizozemac Sjeg Schalken je izbacio odličnog njemačakog igrača Rainera Schuettlera s 3:0, ali to je bio vrlo izjednačen meč.